Aprovació de les actes anteriors (annexes).
Proposta de resolució sobre la reclamació 31/2015 (annexa).
Aprovació de les actes anteriors
La presidenta obre la sessió, pregunta si tots els membres han pogut consultar les actes de les sessions anteriors, corresponents al Ple extraordinari del dia 26 de gener i a la reunió ordinària de 28 de gener de 2016, que han estat prèviament distribuïdes als membres de la Comissió.
El vicepresident Oriol Mir i la mateixa presidenta presenten les seves esmenes al text de l'acta de la sessió del dia 28 de gener.
Proposta de resolució sobre la reclamació 31/2015
El ponent de la proposta de resolució corresponent a la Reclamació 31/2015, el senyor Josep Mir, exposa els aspectes més rellevants i que destaquen en aquest supòsit en el qual s'al·lega la concurrència del límit de la igualtat de les part en els processos judicials.
El ponent exposa que s'han introduït les esmenes formulades pel vicepresident i en comenta el seu contingut.
Proposta de resolució sobre la reclamació 28/2015
S'acorda incloure, per motius d'urgència, un punt a l'ordre del dia, amb l'acord de tots els membres de la Comissió, que és la proposta de resolució corresponent a la Reclamació 28/2015.
El ponent de la proposta de resolució, el senyor Oriol Mir, vicepresident, exposa els principals aspectes destacats tant de la tramitació com de la fonamentació jurídica d'aquesta reclamació.
Destaca que s'ha sol·licitat l'informe de l'Autoritat Catalana de Protecció de Dades i que queda recollit el seu criteri en termes generals, expressats en el dictamen corresponent.
Es formulen observacions a la proposta per part de la presidenta, el vocal Josep Mir i el vocal Manel Ibarz, que quedaran recollides en la resolució del Ple.
Es debat sobre el tràmit d'audiència a les terceres persones, els drets o interessos de les quals es poden veure afectats per la sol·licitud d'accés, sobre la seva omissió per part de les administracions reclamades i la conveniència de dur a terme un anàlisi, amb més profunditat, d'aquest element de la tramitació tant de les sol·licituds d'accés com de les reclamacions davant de la Comissió.
Es valora convenient elaborar un document de Criteris sobre el trasllat i el tràmit d'audiència a terceres persones de les sol·licituds d'accés i les reclamacions davant de la GAIP i la possibilitat de col·laborar amb l'Autoritat Catalana de Protecció de Dades en aquest àmbit.
La presidenta informa que s'ha rebut una invitació per assistir a una reunió amb la presidenta del Parlament de Catalunya, així com altres membres de la Mesa i de l'equip de suport, reunió que tindrà lloc el proper dilluns dia 8 de febrer de 2016 a la seu del Parlament.
S'aprova per unanimitat l'acta del Ple extraordinari del dia 26 de gener de 2016.
S'aprova per unanimitat l'acta del Ple ordinari anterior que va tenir lloc el dia 28 de gener de 2016, un cop introduïdes esmenes tècniques.
S'aprova per unanimitat la resolució corresponent a la Reclamació 31/2015, un cop introduïdes les esmenes acordades.
S'aprova per unanimitat la resolució corresponent a la Reclamació 28/2015, un cop introduïdes les esmenes acordades.
S'encarrega al vocal Josep Mir l'elaboració d'una proposta de document de Criteris sobre el tràmit de trasllat i d'audiència a terceres persones en la tramitació de les sol·licituds d'accés a la informació pública i les reclamacions davant la Comissió.